വാടകയ്ക്കെടുത്ത കാര് മറിച്ചുവിറ്റയാള് പൊലീസ് പിടിയില് റാന്നി: കാര് വാടകയ്ക്കെടുത്ത ശേഷം പണം നല്കാതെ മറിച്ചുവിറ്റയാള് റാന്നി പൊലീസിന്റെ പിടിയിലായി. കോട്ടയം നെടുങ്ങാടപ്പള്ളി ബഥനി ഹൗസില് ഗോഡ് ലി ദേവ് 46 ആണ് അറസ്റ്റിലായത്.റാന്നി സ്വദേശിയാണ്. വടശേരിക്കര കിടങ്ങില് അജിലാല് ഒരുമാസം മുമ്ബ് റാന്നി പൊലീസില് നല്കിയ പരാതിയിലാണ് അറസ്റ്റ് . കാര് വാടകയ്ക്ക് കൊടുത്ത ശേഷം ലഭിച്ച 1.50 ലക്ഷം രൂപയും ഇയാള് തട്ടിയെടുത്തിരുന്നു. എറണാകുളം കേന്ദ്രീകരിച്ചുള്ള വാഹനതട്ടിപ്പു സംഘത്തിലെ കണ്ണിയാണ് ഇയാളെന്ന് സംശയിക്കുന്നതായി പൊലീസ് പറഞ്ഞു.ഇത്തരത്തില് തട്ടിയെടുത്ത മറ്റൊരു കാറുമായാണ് ഇയാള് എറണാകുളം സൗത്ത് റെയില്വേ സ്റ്റേഷന് കാര് പാര്ക്കിങ്ങ് ഗ്രൗണ്ടില് വച്ച് പിടിയിലായത്. 90000 രൂപ നല്കാമെന്നറിയിച്ച് ഉടമയെ പറ്റിച്ച് കൈക്കലാക്കിയതാണ് കാര്. അജിലാലിന്റെ കാര് പയ്യന്നൂര് പഴയങ്ങാടിയില് നിന്ന് പൊലീസ് പിന്നീടു കണ്ടെടുത്തു . 2019ലാണ് അജിലാല് ഗോഡ് ലിക്ക് കാര് കൈമാറിയത്. വാടകയായി 1.50 ലക്ഷം രൂപ നല്കാമെന്ന് പറഞ്ഞാണ് വാങ്ങിയത്.ഇങ്ങനെ ലഭിച്ച പണം ഗോഡ് ലി തട്ടിയെടുക്കുകയും ചെയ്തു. അജിലാല് നിരന്തരം ബന്ധപ്പെട്ടിട്ടും കാറോ പണമോ നല്കാന് ഗോഡ് ലി തയ്യാറായില്ല. അജിലാല് റാന്നി പൊലീസ് സ്റ്റേഷനില് പരാതി നല്കിയതോടെ ഗോഡ് ലി മുങ്ങി. പലതവണ ഇയാള് കാര് കൈമാറിയതായും അവസാനം 2.25 ലക്ഷം രൂപയ്ക്ക് കണ്ണൂര് പഴയങ്ങാടി സ്വദേശി സനൂപിന് വിറ്റെന്നും റാന്നി എസ്.ഐ. എസ്.ടി. അനീഷ് പറഞ്ഞു. സനൂപിന്റെ പക്കല് നിന്നാണ് കാര് പൊലീസ് കണ്ടെടുത്തത്. ഇയാള് വേറെയും വാഹനങ്ങള് തട്ടിയെടുത്തിട്ടു ണ്ടെന്ന് പൊലീസ് സംശയിക്കു ന്നു. 25 ലക്ഷം രൂപയുടെ വായ്പ തരപ്പെടുത്താമെന്ന് പറഞ്ഞ് തൃശൂര് സ്വദേശിയുടെ പക്കല് നിന്ന് 2.25 ലക്ഷം രൂപ വാങ്ങിയതിനും കേസുണ്ട്. റാന്നി സ്റ്റേഷനില് എത്തിച്ചപ്പോള് ഇയാള്ക്കെതിരെ പത്തോളം പരാതികള് ലഭിച്ചതായും എസ്.ഐ. പറഞ്ഞു. സിവില് പൊലീസ് ഓഫീസര്മാരായ എല്.പി. ബിജു, ഉണ്ണി കൃഷ്ണന് എന്നിവരും ചേര്ന്നാണ് ഇയാളെ പിടികൂടിയത്.